《雪中驾幸敝庐恭纪》
宋代·赵普

贞元重数荚，滕六剧霏花。
漠漠初濡砌，皑皑欲聚沙。
闾阎银作界，宫阙玉为家。
调鼎惭盐撒，沾温觉絮加。
瑞凝三殿瓦，欣动五云车。
冰柱撑茅屋，琼枝拥翠华。
微行停跸警，冷漏静街哗。
具野曾无隗，磻溪岂问牙。
公然门驻辇，那信室盘蜗。
积素堪麟画，飞黄想兔罝。
一庭看曳练，十道趣宣麻。
戎索筹先后，雄才辨等差。
神威殷地轴，御指落天花。
表贺甘朝稳，裴功敢夜夸。
雪山行献琯，早晚中到星槎。

作者简介：（922—992）幽州蓟县人，后徙家洛阳，字则平。后周时为赵匡胤幕僚，任掌书记，策划陈桥兵变，助其代周。入宋授右谏议大夫、充枢密直学士。建隆元年，建议速平李筠之乱，从征上党，迁兵部侍郎、枢密副使。又请速平李重进之乱。三年，拜枢密使、检校太保。乾德二年代范质为相。参预北宋初年各项重大策令之制定，如罢宿卫、节镇兵权，以文臣知州；诸州置转运使、通判以集中政权和财权；先平南方后定北边等。太祖晚年渐失宠，出为河阳三城节度使。太宗朝两度入相。淳化三年以病老致仕，封魏国公。卒谥忠献。